Pres. Obama u telefonon astronautëve në Stacionin Ndërkombëtar të Hapësirës
Para një jave, anija e hapësirës Atlantis u nis drejt laboratorit orbital për misionin e fundit.
Presidenti Barak Obama u telefonoi astronautëve në bordin e Stacionit Ndërkombëtar të Hapësirës një javë pasi anija e hapësirës Atlantis u nis drejt laboratorit orbital për misionin e fundit të epokës së këtyre lloj anijesh. Korrespondentja e Zërit të Amerikës Suzan Presto njofton nga Uashingtoni. Presidenti Barak Obama bëri shaka me astronautët në bordin e stacionit ndërkombëtar dje. Zoti Obama i tha ekuipazhit se ai e kishte parë nisjen e anijes Atlantis në televizor në Zyrën e tij. Ai tha se ishte krenar për punën e tyre dhe të ardhmen e agjencisë amerikane të hapësirës. Presidenti përsëriti idetë kryesore të politikës për hapësirën që u bë e njohur vitin e kaluar, sipas së cilës NASA do të ndërtonte anije hapësire që do të shkonin përtej orbitës së Tokës deri tek asteroidet dhe deri në planetin Mars. Politika e presidentit Obama për hapësirën ishte një ndryshim nga paraardhësi i tij, presidenti Xhorxh W. Bush, i cili vendosi rikthimin në hënë si një hap drejt rrugës për të arritur në planetin Mars. Gjatë administratës së presidentit Bush, NASA krijoi programin Konstelejshën duke pasur parasysh synimin e presidentit. Ky program u anulua gjatë administratës së presidentit Obama pasi më shumë se 10 miliard dollarë ishin harxhuar në të. Duke folur me gazetarët nga bordi i stacionit hapësinor dje, astronauti Kris Ferguson, komandant i ekuipazhit të anijes Atlantis, pranoi se ishte i pakënaqur me ndryshimet e herëpashershme të politikës amerikane për hapësirën. Komandanti Ferguson tha se do të preferonte që ligjvënësit amerikanë të përqendroheshin në strategji afatgjata. Ligjvënësit po presin raportin e NASA-s që do të japë hollësi mbi planet e agjencisë së hapësirës për një sistem që do të mund të shkojë përtej orbitës së Tokës. Programi amerikan i anijeve të hapësirës, i cili ka kushtuar më shumë se 113 miliard dollarë, do të përfundojë kur anija Atlantis të kthehet në tokë javën e ardhshme.